|  |
| --- |
| Dato for udsendelse:  3. oktober 2022 |
| **Kontaktpersoner**  Steen Wrist  2916 4261  [steen.wrist@fredericia.dk](mailto:steen.wrist@fredericia.dk)  Kontaktperson for DFDS  Nicole Seroff  Telefon 31403446  Mail niser@dfds.com  **Fredericia Kommune**  Gothersgade 20  7000 Fredericia  7210 7000  [kommunikation@fredericia.dk](mailto:kommunikation@fredericia.dk)  [www.fredericia.dk](http://www.fredericia.dk) |

**Fredericia Kommune sælger stor erhvervsgrund til DFDS**

*Fredericia Kommune arbejder aktivt med at tiltrække virksomheder til kommunen. Det sker blandt andet ved at have et godt udbud af erhvervsgrunde. DFDS har netop købt en af de grunde, og vil anlægge lager og logistikcenter, der skal spille en vigtig rolle i virksomhedens fremtidige virke i det jyske*

Cirka 15 fodboldbaner. 137 almindelige parcelhusgrunde. Eller bare 109.227 m2. Uanset hvordan man gør det op, så er det en enorm grund, Fredericia Kommune netop har solgt til DFDS.

På grunden, der ligger i Dronningens Kvarter, vil DFDS etablere lager og logistikcenter.

”Det er rigtig godt, når vi kan tiltrække virksomheder, der ser potentialet i Fredericia. Vi har mange styrker, og når vi sætter dem i spil, så kan vi tiltrække landets største virksomheder. Det er jeg stolt af. Det kaster både aktivitet og arbejdspladser af sig. Jeg vil gerne takke DFDS for et rigtig godt forløb indtil nu, og glæder mig til det fortsatte samarbejde”, siger borgmester Steen Wrist.

**God placering til et grønt byggeri**

Lager og logistikcenteret i Fredericia spiller en vigtig rolle i DFDS’ strategiske udvikling.

DFDS driver allerede aktiviteter i Fredericia i dag, via deres RO/RO færger med to ugentlige afgange til Østersø-regionen fra Fredericia havn.

”Vi har haft et rigtig godt samarbejde med Fredericia kommune. DFDS har idag en stor kundekreds i Jylland og med opkøb af grunden i Fredericia og planerne om at opføre et lager med en anselig kapacitet, ser vi frem til at kunne skabe en integreret logistikløsning og udvikle den service, vi kan tilbyde vores kunder, siger chef for ejendomsudvikling i DFDS”, Stefan Renberg Bidstrup.